Parku Kombëtar i Qafë Shtamës

Parku Kombëtar i Qafë Shtamës është një zonë e mbrojtur shqiptare e vendosur 25 km në verilindje të Krujës, në Shqipëri. Zona e mbrojtur ka sipërfaqe prej rreth 20 km2, e shpallur e tillë prej vitit 1966.

Ajo kalon nëpërmjet komunës së Cullit. Qafa— me lartesi mbidetare prej 1,230 m —shërben si urë lidhëse midis zonës së Krujës dhe luginës së Matit në veri. Zona kufizohet me pellgun e Bovillës nga jugu i saj, dhe është ekologjikisht e lidhur ngushtë me të. Gjithë zona dallohet për vlerat natyrore dhe pyjet e virgjër. Gjithashtu, burimet e saj janë të njohura për vlerat kuruese, ku dallohet Kroi i "Nënës Mbretëreshë", pranë Qafështamës, rreth 1100 m mbi nivelin e detit, midis pyllit të pishës së Parkut Kombëtar.  

Emrin e ka marrë në vitet 1930-të sepse këtu merrte ujin e pijshëm familja mbretërore; një kamion bënte çdo ditë rrugën Tiranë-Qafështamë. Uji i burimeve të Qafështamës vlerësohet si i lehtë, i varfër në kripëra, por i pasur me magnez (Tab. 12-2). Kroi bën pjesë në listën e monumenteve të natyrës shqiptare (hidomonumenteve) (Qiriazi & Sala, 2006). Aty sot është ngritur një qendër kuruese për sëmundjet e mushkërive dhe një impiant për ambalazhimin e ujit të pijshëm. Edhe pse rruga për të shkuar është shumë e vështirë, dhe kërkon mjet të fortë, kjo zonë tërheq shumë vizitorë. Qeveria shqiptare synon që të zgjerojë këtë zonë të mbrojtur në të ardhmen e afërt, duke përfshirë në të edhe malin e Skënderbeut (1’724 m). Parku është ndarë në gjysmën Mat dhe gjysmën Krujë.

 Referime 

 Lidhje të jashtme 

Kategoria:Parqe Kombëtare
Kategoria:Zona të mbrojtura të Shqipërisë